Kuasa Mistik Antu Bunsu Petara
BEPELASARKApenemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’  dibagi ngagai  tiga raban iya nya: i. Kuasa mistik Petara (God, Almighty, Tuhan, Allah Taala)  ii. Kuasa mistik Antu Bunsu Petara (Dewa Dewi) iii. Kuasa mistik Antu [Sitan, Jin, Iblis, Sihir, enggau ti bukai ].Ba Tusun Ke-19 tu aku agi  mai kita nampung pansik pasal kuasa  dunya  Antu Bunsu Petara. Sekali tu, aku agi nampung  pasal   kaul  kitai  Iban  enggau  Orang Panggau Libau engau  Gelong.Nama kebuah sida nya nurunka kuasa mistik sida nengah mensia dunya enggau Tuai-Tuai Kayau Iban dulu kelia? Nama kebuah sida nya enda belampung ati nulung bansa Iban baka nya?  Nama kebuah bansa Dayak, Iban ulih nyadi tuai kayau ti berani  sereta  dikenakutka bansa bukai dulu kelia.Uji peratika tibak jerita dalam sejarah Iban di baruh tu. UNGGANG “LEBUR MENUA” Maya Unggang baru deka ngangkatka diri bujang iya bisi mimpi. Iya bemimpi asai ke merau ari Nanga Layar lalu sangkai ba tengan Bukit Santubung tegal ti dipuputka ribut. Ari tengan bukit Santubung nya, Unggang bejalai niki ke tuchung. Apin bangat lama udah ngejang ari endur perau iya ke sangkai nya, Unggang pan betemu enggau indu dua iku ke sama bela bajik amai gamal. Meda Unggang datai indu seiku pan ngerandau iya.        “Betul amai nuan datai kitu Unggang laban kami duai baru udah tembu mandi. Kami duai nadai hari berandau enggau nuan lama. Nah, ambi batu perunsut aku tu ke pengaruh nuan kena matak serang. Semua menua ari Luba Santubung nebing kanan terus ke Nanga Layar alah magang kena serang nuan ila. Tang enti nuan nyerang ngelui Luba tu tunga ke Tanjung Datu, kami duai enda agi ngemataka nuan. Aku tu Kumang, lalu nya bakih aku Lulong. Kami tu orang Gelong,” pia ku indu nya. BETI “BERAUH GUMBANG” Enda lama udah nya, rita pemerani Beti pan didinga Raja Merom di Brunei [Sultan Berunai]. Raja Merom pan ngasuh sedadu iya nangkap Beti. Datai ba rumah Beti sida pan niki. Bala Raja Merom mai mayuh barang ti berega diberi ngagai sida serumah. Nya dikena ngumpan sida ambika sida serumah begelumu kia. Beti bisi ngasai dalam ati diri, tuju bala Merom ke datai kia. Iya pan belalai dalam bilik, enda enggau orang begau. Meda Beti enda pansut, bala Merom pan ngasuh bini iya Riti enggau entua iya ngumbuk Beti, tang Beti tetap enggai pansut. Taja pia bala sedadu Raja Merom tetap liat ati nganti Beti ke pansut. Sida enda pulai ke Berunai ngapa enti empai ngenataika peminta Sultan sida nya.          Nyau dua tiga ari udah nya, Beti pan nganjung diri ngagai perau bala Merom ba pendai sida. Iya  niki ke dalam kapal tang enda terus duduk. Bala sedadu Raja Merom enda ngasuh iya duduk sengapa. Sida gaga amai meda Beti datai nyerahka diri ngagai sida. Sida ngasuh Beti masuk ke dalam agi. Lebuh ke bejalai atas geladak kapal, Beti pan tepuruk labuh ke dalam lubang lalu tama dalam sangkar besi ba baruh ruang kapal din. NGIGA RITI          Lebuh ninga rita laki iya udah ditangkap bala Sultan Brunei, Riti lalu ngerarika diri, enggaika iya mega ditangkap bala Raja Merom Brunai. Riti tu indu ti bajik amai maya nya kelia. Bala orang Melayu Berunai ke megai merintah menua Iban kelia suah nabanka indu Iban diambi sida ke bini. Ninga berita Riti udah ngerarika diri bala Raja Merom enda nyadi pulai. Sida ngasuh bala Iban ngiga Riti.           Lebuh penusah tu nyadi di Skrang dia Meradana anak dulu Beti enggau bini iya Beredai di Lemanak lalu bemimpi. Iya bemimpi betemu enggau Kumang seduai Lulung ti madah, apai iya udah ditangkap bala Melayu Berunei. Kumang seduai Lulung ngasuh Meradana ngesah penusah apai iya lalu mai ilum pinang ke diberi seduai.                 “Datai nuan din…,” ku Kumang seduai Lulung. “tampalka nuan ilum pinang ba timbau kapal.” Kumang seduai Lulung mega ngasuh Meradana mai adi iya sama ngesah penusah apai seduai.        “Baka ni kami duai ulih datai din enggau jampat? Menua nya jauh amat. Kada enda maya kami duai datai din ila, tentu bala Melayu nya udah mupuk pulai ke Berunei,” pia ku Meradana. “Kada enda udah mati apai.”       Kumang meri Meradana segulung buk iya.        “Tu mih pengaruh pemandak jalai,” pia ku Kumang. Dani pagi nya Meradana ngasuh bini iya nungkus bekal ke chukup sekali makai ke iya enggau adi iya. Chukup timpuh seduai pan mupuk bejalai. Nyau enda berasai bejalai, seduai pan datai di Skrang. Datai di pengkalan seduai pan niki ke perau bala Raja Merom lalu ngasuh sida ngelepaska apai seduai iya Beti.        “Enti kita enda ngelepaska iya, kami duai deka munuh semua kita ditu,”pia ku Meradana merak bala sedadu Raja Merom. Meradana pan nampalka ilum pinang ba timbau kapal munyi ke diasuh Kumang dalam mimpi iya. Kapal nya pan singit lalu deka karam. Meda utai baka nya bala Raja Merom pan takut. Sida pan beguai-guai ngelepaska Beti. Udah nya bala Raja Merom pan berumban mulaika diri enggau ati ke asa laban enda tetangkapka Beti “Berauh Ngumbang”. OKP DANA “BAYANG” Dana pan duduk betungga enggau Kumang seduai Randi. Nyau kepuaska berandau dia Kumang lalu ngasuh Randi ngitung berapa penyampau kerak dulang ba tusu iya. Randi lalu ngitung, tang lebuh iya ngitung ngalihka tusu sepiak, Randi enda ingat agi  berapa penyampau ti udah diitung iya. Randi nguji tiga kali tang enda tetemuka penyampau panau ba tusu Kumang nya. Udah nya Kumang pan ngasuh Dana ngitung kerak dulang ba tusu iya, tang iya mega sama baka Randi enda teitungka penyampau kerak dulang ba tusu Kumang nya. Udah nya Kumang pan ngaga dua iti ilum pinang, ti diengkahka iya atas pah iya. Iya ngasuh Randi ngambi dulu, Randi lalu nyeput ilum pinang ba pah kiba Kumang. Udah nya iya pan ngasuh Dana ngambi. Dana pan nyeput ilum pinang nya, tang sambil nya jari iya lalu ngelam pah Kumang.        “Hmm…!”pia ku Kumang. “Seduai sama bela deka nyadi tuai kayau. Taja pia, laban Randi ngambi ilum pinang ba pah kiba aku, nya alai kayau iya enda rat baka enggi nuan,” pia ku Kumang madahka Dana. “Enggi nuan Dana, laban nuan ngambi ilum pinang ba pah kanan aku, nya alai kayau nuan rat amai, tang laban maya nuan ngambi ilum pinang lalu bisi ati dekaka utai orang, kayau nuan keterubah lemi, lalu mayuh manuk sabung nuan deka bebadi. BEPERENING PANGAN DIRI Enda lama da agi seiku mensia ke nyelai deka datai ngagai menua kitai tu. Iya nya bala Raja Ribai ari menua tasik besai nyin. Buk orang nya kelabu, idung iya tinggi. Mata iya biru. Nuan enda tealahka iya dalam perang laban nuan enda teitungka penyampau kerak dulang ba tusu aku. Enti nuan ulih ngitung iya, nya baru nadai bansa bukai ulih ngalahka nuan enggau nembiak nuan. Ke bendar kemaya mih aku tu bisi kerak dulang ba tusu! Nya semina kena aku nguji seduai Rani. Aku mega meri jaku tangkan ngagai seduai Dana enggau Randi. Nadai seiku orang ari peturun seduai ulih ngelaban Raja Ribai tauka bala peturun iya.”  Dana enggau Randi sama beperening pangan diri enda tepansutka jaku. Enda lama udah nya Kumang pan bejaku baru.          “Uji seduai malik ngagai kaki langit nyin.” Dana seduai Randi pan malik ke kaki langit lalu tepedaka langit petang laban asap enggau abu.         “Nama kebuah langit nyin petang baka nya?” pia ku Dana         “Baka nya mih asap rumah munsuh ke alah kayau laban seduai jemah ila,” saut Kumang.         “Ni asap enggi aku?”ku tanya Dana. Kumang lalu nunjukka gumpal asap ke balat bendar nyau ngelindung matahari.        “Nya mih asap enggi nuan,”pia ku saut Kumang.        “Ni asap enggi aku dih?”ku tanya Randi. Udah nya Kumang nunjukka asap muak ke kiba sida tiga.         “Nyin. Asap enggi nuan enda ngemalat enggi Dana.” Udah nya Dana pan lalu tedani, maya nya jam kira-kira pukul sepuluh pagi.(Dibali ari bup Bujang Berani Iban, 2013) Nya mih kuasa mistik  Antu Bunsu Petara – Orang Panggau Libau & Gelong dalam  pengidup bansa Iban. Uji  belematika cherita Senabong seduai Timban ti bejalai ke Sabah dalam Dayak, Borneo II.  Amat bisi seduai bulih pengaruh ti ngasuh seduai kebal sereta berani; tang nasit seduai enda manah; enda gayu. Senabong mati ditangkap baya lebuh iya nyemerai deka ngagai pelanduk ba ai Sungai Sugut di Lubok Sapi. Timban mati pedis perut. Engka seduai tu enda ingatka pesan enggau mimpi aki seduai OKP Dana “Bayang”?  Pechaya tauka enda kitai Iban? Nya bepanggai ba diri empu.  Pia mega, munyi aku dulu suba, sekali agi ku madah, tuju aku mai kita macha tauka mansik pasal dunya misteri tauka mensia mistik,  ukai aku deka mai kita nyembah ANTU tauka ANTU BUNSU PETARA tang tetap nyembah Petara (God Almighty, Tuhan Allah Taala)  taja kitai ngena chara ti bebida. 
See author's posts
